贈五星陳東野
作者：方逢辰
朝代：宋

paragraphs: 粵從動靜極互根，裂爲二氣分五行。
未有二氣先有理，理與氣合人物生。
人惟稟得天地氣，故爲耳目形口鼻。
人惟稟得氣之理，故爲仁義爲禮智。
氣爲人形理爲心，同是水木火土金。
今人問氣不問理，茫茫只向天外尋。
人而不仁木已死，不須更論敗在子。
人而薄義金已傷，如何却說生在巳。
無禮無智水火滅，不忠不信土氣絕。
人於心上斬了根，是氣安從有萌蘗。
出門一笑逢星翁，談天議論迥不同。
若能論氣又論理，太極只在挑包中。